SKRIFTLIG FORESPØRGSEL E-2524/03

af Maurizio Turco (NI) til Kommissionen

(29. juli 2003)

Om: Krænkelse af religionsfriheden i Italien

Den 15. juli vedtog Den Italienske Republiks deputeretkammer en lov indeholdende bestemmelser vedrørende den juridiske status for undervisere i den katolske religion i undervisningsinstitutioner og skoler af enhver art og på alle niveauer.

Med denne nye lov ligestilles undervisere i den katolske religion med lærerne i alle andre fag, og de vil blive ansat på ubestemt tid og kunne undervise i andre fag i tilfælde af overskydende tid.

Undervisning i den katolske religion i statsskoler af enhver art og på alle niveauer er omfattet af bestemmelserne i aftalen om ændringer af laterankonkordatet og tillægsprotokollen hertil som gennemført ved lov nr. 121 af 25. marts 1985 og i aftalen mellem undervisningsministeren og formanden for den italienske bispekonference som gennemført ved præsidentielt dekret nr. 751 af 16. december 1985 og senere ændringer heraf.

I henhold til den nye lov forudsætter adgang til lærererhvervet beståelse af udvælgelsesprøver baseret på både kvalifikationer og eksamener. Hvad angår kvalifikationer er det bl.a. nødvendigt at være i besiddelse af det i nr. 5, litra a), i nævnte tillægsprotokol omhandlede egnethedsbevis, som skal være udstedt af den kompetente stiftsbiskop.

Afgørelsen om ansættelse på ubestemt tid træffes af regionspræsidenten efter aftale med den kompetente stiftsbiskop.

Eftersom der i Italien er 20 000 religionslærere, vil ca. 14 000 lærere, selv om de underviser i et valgfrit fag, blive fastansat alene takket være det egnethedsbevis, der udstedes af biskoppen efter dennes eget skøn på grundlag af regler, der ikke er fastsat af Den Italienske Republik, men af en anden stat. Fratager biskoppen en lærer i den katolske religion egnethedsbeviset, bliver denne lærer automatisk fastansat lærer i et andet fag, hvorved andre læreres indplacering og rettigheder tilsidesættes.

Kan Kommissionen oplyse, om Den Italienske Republiks lov indeholdende bestemmelser vedrørende den juridiske status for undervisere i den katolske religion i undervisningsinstitutioner og skoler af enhver art og på alle niveauer og det laterankonkordat, som loven er baseret på, efter dens opfattelse er i overensstemmelse med princippet om religionsfrihed som defineret og anerkendt på internationalt plan?

Mener Kommissionen, at loven er i overensstemmelse med direktiv 2000/78/EF(1) mod forskelsbehandling på arbejdspladsen på grund af religion eller tro, handicap, alder eller seksuel orientering?

(1) EFT L 303 af 2.12.2000, s. 16.

Svar afgivet på Kommissionens vegne af Anna Diamantopoulou

(12. september 2003)

Det ærede medlem forespørger, om den italienske lov om den retlige status for undervisere i den katolske religion og Laterankonkordatet, som loven er baseret på, er i overensstemmelse med princippet om religionsfrihed, og om de ordninger, han beskriver, er i overensstemmelse med Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv.

Kommissionen henviser til EF-traktatens artikel 149, som bestemmer, at Fællesskabet bidrager til udviklingen af et højt uddannelsesniveau ved at fremme samarbejdet mellem medlemsstaterne og om nødvendigt at støtte og supplere disses indsats, med fuld respekt for medlemsstaternes ansvar for undervisningsindholdet og opbygningen af uddannelsessystemerne samt deres kulturelle og sproglige mangfoldighed. Kommissionen mener derfor, at de ordninger, der gælder for udnævnelse af undervisere, henhører under medlemsstaternes ansvar, for så vidt som de øvrige aspekter af fællesskabsretten overholdes.

Det ærede medlems spørgsmål, som drejer sig om respekten for religionsfriheden, skal derfor afgøres på nationalt plan.

For så vidt angår Rådets direktiv 2000/78/EF, er der efter Kommissionens opfattelse ikke at dømme ud fra de foreliggende oplysninger nogen umiddelbar konflikt mht. ordninger, der tager sigte på at beskytte ansættelsen af undervisere, som får frataget deres tilladelse til at undervise i den katolske religion af stiftsmyndighederne.